
Rovarfehérje kiegészítés hatásának vizsgálata menyhal (Lota lota L.) ivadék takarmányozása során

Napjainkban az akvakultúra egyik legfontosabb kérdése a fenntartható takarmányozás. A világ
tengeri halászatából származó fogások jelentős részéből halliszt és halolaj készül. Ennek a
folyamatnak a visszaszorításához olyan alternatív takarmányokat kell keresni, amelyek
helyettesíteni tudják e két alapanyagot.
A fekete katonalégy lárvájából előállított rovarliszt kimagasló fehérje tartalma (46-48%) és
kiváló beltartalmi mutatói miatt jó alternatívája lehet a fenti két takarmány alapanyagnak. Már
több tanulmány született azzal az eredménnyel, hogy a haltakarmányozásban sikerrel
alkalmazható a rovarfehérje kiegészítés. Ezért kísérletünkben arra kerestük a választ, hogy a
menyhal (Lota lota L.) ivadékkori takarmányozásában milyen hatékonysággal alkalmazható a
rovarliszt. A kísérletünk fontos hozadéka az is az alternatív fehérje forrás alkalmazhatóságának
vizsgálatán túl, hogy egy olyan faj ivadéknevelésével végeztünk kísérleteket, mely
gasztronómiai és esetleges gazdasági jelentőségén túlmenően, természetvédelmi szempontból
is fontos. Ez utóbbi abból fakad, hogy a korábban gyakori faj állományai világszerte csökkenek.
Ennek oka elsősorban az lehet, hogy a globális klímaváltozás negatívan érinti a faj
szaporodását, különösen az embrió genezist és korai ivadékfejlődést. Jelen kísérlet ennek az
életfázisnak védett, mesterséges környezetben történő átvészelését is segítheti.
A kísérlet lebonyolítására a MATE AKI Halgazdálkodási Tanszékén lévő polcrendszerű, kis
medencés, vályús elvezetésű recirkulációs rendszerben került sor. Ebben2000 db menyhal
ivadék került elhelyezésre 20 darab medencében (100 egyed /medence). A kísérlet 28 napja
alatt 4 kezelési csoportot vizsgáltunk, csoportonkénti 5 ismétléssel. A kezelési csoportok a
következőek voltak: kontroll takarmány 100%-ban; kontroll takarmány, amely 30%-ban
rovarlisztet tartalmazott; keverék takarmány, amely 67%-ban a kontroll keverék takarmányt és
33%-ban hozzákevert rovarlisztet tartalmazott; rovarliszt 100%-ban.
Az eredmények alapján elmondható, hogy a menyhal ivadékkori takarmányozásában a
rovarfehérje kiegészítést sikeresen alkalmaztuk. Érdekes eredmény, hogy a 100%-ban
rovarliszttel takarmányozott ivadékok és azok a tápok, amelyek rovarlisztet tartalmaztak mind
testtömeg gyarapodásban, hosszban és megmaradásban is szignifikáns, pozitív különbséget
mutattak a kontroll takarmányhoz képest.



